Zuma moet nog Nkandla-verslag sienZuma se Nkandla-woning Mac Maharaj, Zuma se woordvoerder, sê die presidensie sal “op die regte manier” en op die gepaste tyd kommentaar oor die verslag lewer. Die Sunday Tribune berig dat Madonsela ook geweier het om kommentaar te lewer oor die voorlopige verslag wat aan ministers in die veiligheidsgroepering van die regering oorhandig is. Die verslag hou verband met opgraderings aan Zuma se Nkandla-woning in KwaZulu-Natal. Madonsela het wel aan die koerant gesê dat daar ŉ “goeie kans is dat ons gaan sê dinge is nie regtig so erg soos wat dit lyk nie.” Sy het verder gesê: “Ek is nie in die posisie om te sê dat ons ongunstige bevindings gemaak het nie…Ek kan dit nie bevestig nie. [Maar] jy kan dalk net uitvind dat die geld wat spandeer is presies die regte bedrag was.” Sy sê mense kan dalk “teleurgesteld” wees aangesien die Nkandla-verslag moes kyk na die raamwerk van wat deur die wet toegelaat word. “Indien die wet hulle toegelaat het om daai geld te spandeer, kan ek in my persoonlike hoedanigheid nie daarmee saamstem nie en sê dit moes nie gebeur het nie, maar die wet laat dit toe.” Madonsela het ook aan die Sunday Tribune gesê sy beplan om die finale verslag binne die volgende maand openbaar te maak. President Zuma se Nkandla-woning is in omstredenheid gedompel sedert die departement van openbare werke bekend gemaak het dat opgraderings aan die landgoed die belastingbetaler sowat R206 miljoen gekos het.